**NÁRODNÁ RADA SLOVENSKEJ REPUBLIKY**

VII. volebné obdobie

**Návrh**

**zákon**

z ... 2016,

**ktorým sa mení a dopĺňa zákon č. 85/2005 Z. z.**

**o politických stranách a politických hnutiach v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 85/2005 Z. z. o politických stranách a politických hnutiach v znenízákona
č. [445/2008 Z. z.](https://www.slov-lex.sk/pravne-predpisy/SK/ZZ/2008/445/20090101.html), zákona č. [568/2008 Z. z.](https://www.slov-lex.sk/pravne-predpisy/SK/ZZ/2008/568/20090101.html), zákona č. [266/2010 Z. z.](https://www.slov-lex.sk/pravne-predpisy/SK/ZZ/2010/266/20100611.html), zákona č. [181/2014 Z. z.](https://www.slov-lex.sk/pravne-predpisy/SK/ZZ/2014/181/20140626.html), zákona č. [54/2015 Z. z.](https://www.slov-lex.sk/pravne-predpisy/SK/ZZ/2015/54/20150330.html), zákona č. [131/2015 Z. z.](https://www.slov-lex.sk/pravne-predpisy/SK/ZZ/2015/131/20150720.html), zákona č. [272/2015 Z. z.](https://www.slov-lex.sk/pravne-predpisy/SK/ZZ/2015/272/20151101.html),
zákona č. [375/2015 Z. z.](https://www.slov-lex.sk/pravne-predpisy/SK/ZZ/2015/375/20151215.html), zákona č. [91/2016 Z. z.](https://www.slov-lex.sk/pravne-predpisy/SK/ZZ/2016/91/20160701.html), zákona č. [125/2016 Z. z.](https://www.slov-lex.sk/pravne-predpisy/SK/ZZ/2016/125/20160701.html) sa mení takto:

1. V § 22 ods. 1 sa vypúšťa písmeno i).

Doterajšie písmeno j) sa označuje ako písmeno i).

1. § 25 až 29 sa vypúšťajú. Zároveň sa vypúšťa nadpis nad § 25.

Poznámka pod čiarou k odkazu 26a sa vypúšťa.

1. V § 30 sa vypúšťa odsek 7.

Doterajšie odseky 8 až 10 sa označujú ako odseky 7 až 9.

1. V § 30 ods. 9 sa slová „odseku 8“ nahrádzajú slovami „odseku 7“.
2. § 32 sa vypúšťa.
3. Za § 34d sa vkladá § 34e, ktorý vrátane nadpisu znie:

„**§ 34e**

**Prechodné ustanovenia k úpravám účinným od 1. januára 2017**

Nároky na príspevky zo štátneho rozpočtu podľa doterajších predpisov zanikajú uplynutím mesiaca, ktorý predchádza mesiacu, v ktorom sa budú konať voľby do Národnej rady Slovenskej republiky po nadobudnutí účinnosti tohto zákona.

Ustanovenia tohto zákona vzťahujúce sa na zrušenie príspevkov zo štátneho rozpočtu sa prvýkrát použijú po voľbách do Národnej rady Slovenskej republiky, ktoré sa budú konať po nadobudnutí účinnosti tohto zákona.

**Čl. II**

Tento zákon nadobúda účinnosť 1. januára 2017.

**Dôvodová správa**

***Všeobecná časť***

Skupina poslancov za stranu Kotleba – Ľudová strana Naše Slovensko predkladá
do Národnej rady Slovenskej republiky návrh zákona, ktorým sa mení a dopĺňa zákon
č. 85/2005 Z. z. o politických stranách a politických hnutiach v znení neskorších predpisov.

Cieľom legislatívneho návrhu je zrušiť financovanie politických strán z verejných zdrojov, znížiť zaťaženie štátneho rozpočtu a zosúladiť financovanie politických strán so znením Ústavy Slovenskej republiky.

Pri zohľadnení stavu verejných financií, zdravotníctva, školstva a mnohých ďalších rezortov je nemorálne, aby sa zo štátneho rozpočtu naďalej zákonom dotovala práve činnosť politických strán. Za predchádzajúce volebné obdobie 2012 - 2016 bolo politickým stranám zo štátneho rozpočtu vyplatených vyše 45 miliónov eur. Za výsledky
vo voľbách v marci 2016 im vznikol nárok na príspevky vo výške ďalších takmer
60 miliónov eur. A to všetko v situácii, kedy výška celkového dlhu Slovenskej republiky prekročila úroveň 41 miliárd eur.

Financovanie politických strán zo štátneho rozpočtu je takisto v rozpore s čl. 29 ods. 4 Ústavy Slovenskej republiky, kde je uvedené, že *„politické strany a politické hnutia,
ako aj spolky, spoločnosti alebo iné združenia sú oddelené od štátu“.* Žiadne politické zoskupenie nemôže byť považované za oddelené od štátu, pokiaľ je z neho priamo financované.

Je zrejmé, že ani poskytovanie štátnych finančných príspevkov politickým stranám v skutočnosti nezabránilo ovládnutiu mnohých politických strán oligarchami, ale viedlo len k zvýšeniu súm, za ktoré si oligarchovia kupujú priazeň niektorých politikov. Rovnako, ako ani zvyšovanie platov sudcov neobmedzilo korupciu na súdoch, ale len zvýšilo sumy úplatkov. **Ani zvýšenie, ani udržanie súčasnej úrovne štátnych príspevkov politickým stranám nezaručí odolnosť proti korupcii, pretože tá vychádza z charakteru ľudí. Charakter rozhoduje.**

Činnosť politických strán a hnutí by mala byť financovaná výlučne z dobrovoľných príspevkov členov a sympatizantov, ktorí súhlasia s hodnotovou a programovou orientáciou daného politického zoskupenia.

Predložený návrh má jednoznačne pozitívny vplyv na štátny rozpočet.

***Osobitná časť***

**Čl. I**

K bodu 1

 Príspevky zo štátneho rozpočtu už nebudú viac súčasťou príjmov politických strán.

K bodu 2

 Vzhľadom na zrušenie financovania politických strán zo štátneho rozpočtu sa vypúšťajú nadbytočné ustanovenia definujúce spôsoby výpočtu a podmienky prideľovania jednotlivých typov štátnych príspevkov politickým stranám.

K bodu 3

 Odsek definujúci nutnosť odstránenia nedostatkov vo výročnej správe na vyplatenie príspevku zo štátneho rozpočtu je nadbytočný vzhľadom na celkové zrušenie príspevkov.

K bodu 4

 Prečíslovanie zostávajúcich odsekov po zohľadnení zrušených odsekov.

K bodu 5

 Vypustenie irelevantného paragrafu definujúceho orgán finančnej kontroly splnenia podmienok pre poskytnutie príspevkov a spôsobu ich využitia.

K bodu 6

 Zavedenie prechodného ustanovenia špecifikujúceho čas ukončenia vyplácania štátnych príspevkov politickým stranám podľa doteraz platného znenia zákona. Príspevky sa nebudú vyplácať politickým stranám od začiatku mesiaca, v ktorom sa budú konať najbližšie voľby do NR SR.

**Čl. II**

 Navrhuje sa účinnosť zákona od 1. januára 2017.

**Doložka zlučiteľnosti**

**návrhu zákona s právom Európskej únie**

**1. Predkladateľ právneho predpisu:**

Skupina poslancov Národnej rady Slovenskej republiky

**2. Názov návrhu právneho predpisu:**

Návrh zákona, ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov.

**3. Predmet návrhu právneho predpisu:**

 a) nie je upravený v primárnom práve Európskej únie

 b) nie je upravený v sekundárnom práve Európskej únie

 c) nie je obsiahnutý v judikatúre Súdneho dvora Európskej únie

Vyjadrenie k bodom 4. a 5. je irelevantné, keďže predmet návrhu zákona nie je upravený v práve Európskej únie.

**Doložka vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov.

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|   | Pozitívne\*  | Žiadne\* | Negatívne\* |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3, Sociálne vplyvy – vplyvy  na hospodárenie obyvateľstva,-sociálnu exklúziu,- rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

**A.3. Poznámky**

Návrh zákona má pozitívny vplyv na štátny rozpočet a neutrálny vplyv na ostatné posudzované oblasti. Predpokladaná suma ušetrených peňazí sa pohybuje nad úrovňou 50 miliónov eur v priebehu jedného štandardného štvorročného volebného obdobia.

**A.4. Alternatívne riešenia**

Na dosiahnutie cieľa zrušenia financovania politických strán zo štátneho rozpočtu nie je možné použiť iné riešenie, než je predložené.

**A.5. Stanovisko gestorov**

Návrh zákona bol zaslaný na posúdenie Ministerstvu financií SR. Stanovisko ministerstva tvorí prílohu predkladaného návrhu zákona.